ZINA

فاحشة الزنا

🙠🙣

IXTISAS REDAKTOR: VEYSAL ORUCOV

**مراجعة:** فيصل جورجي

**ON SOZ**

Həqiqətən şükür və tərif yalnız Allaha məxsusdur! Biz Ona həmd edirik, Onu köməyə çağırırıq, Ondan bağış­lan­ma və bizi doğru yola yönəltməyi diləyirik, nəfs­­ləri­mizin şərin­dən və pis əməl­­­lərimiz­dən qorunmaq üçün yalnız Ona pənah apa­rı­rıq. Allah kimə hidayət verərsə o, doğru yolda olar, kimi azdırarsa onu doğru yo­la yönəldən tapıl­maz. Mən şahidlik edirəm ki, Allahdan başqa ibadətə haqqı olan məbud yoxdur, Onun şəri­ki yoxdur və şahidlik edirəm ki, Muhəmməd Onun qulu və elçisi­dir.

**«Ey iman gətirənlər! Allahdan layiqincə qorxun və ancaq müsəlman olduğunuz halda ölün!»[[1]](#footnote-1)**

**«Ey insanlar! Sizi tək bir şəxsdən** [Adəmdən] **xəlq edən, ondan da onun üçün zövcə** [Həvvanı] **yaradan və onlardan da bir çox kişi və qadın­** [törədib yer üzünə] **yayan Rəbbi­niz­­dən qorxun! Adı ilə bir-birinizdən** [cür­bə­cür şeylər] **istədiyiniz Allahdan qorxun və qohumluq əlaqələrini kəs­məkdən** [həzər edin]**! Həqi­qətən, Allah si­zə nəzarət edəndir!»[[2]](#footnote-2)**

**«Ey iman gətirənlər! Allahdan qorxun və doğru söz söyləyin!** [Əgər belə et­sə­­niz] **Allah əməllərinizi islah edər və günah­larınızı bağışlayar. Hər kəs Allaha və Onun elçisinə itaət etsə, böyük bir səadətə nail olar».[[3]](#footnote-3)**

Əziz oxucular, dində vacib olan bəzi məsələləri sizə xatırlatmaq, özünün də xəbəri olmadan yavaş-yavaş şey­tanın dalınca addım-addım gedən soydaşlarımızı gözlə­yən təhlükələrdən hamınızı xəbərdar etmək məqsədi ilə bu risaləni yazmaq qərarına gəldik. Bu dəfəki mövzumuz indiki dövrümüzdə əvvəlki vaxtlara nisbətən daha da ak­tuallaşan, tarixdə sayı bizə məlum olmayan qədər cəmiy­yətləri daxildən sarsıdıb məhv edən bir məsələ barədə olacaq. Bu risalədə millətimiz, dövlətimiz, cəmiyyətimiz ən nəhayət və ən əsası müsəlman ümmətimiz üçün dəh­şətli silahlardan da qorxulu olan əxlaqsızlıqdan və zina­karlıqdan[[4]](#footnote-4) söhbət açacaq, bu əməlin törədə biləcəyi fəsad­lar haqqında sizi bir daha məlumatlandıracağıq. Həmişə olduğu kimi bu dəfə də toxunduğumuz proble­min mey­dana gəlmə səbəblərini ortaya qoyacaq və onun aradan qaldırılması yollarını sizlərə çatdıracağıq. Həmişə olduğu kimi bu risalədə də məsələləri Quran ayələri və Peyğəm­bərimizdən **səllallahu aleyhi və səlləm** bizə gəlib çatan dəlillərlə əsaslandıracağıq. Hesab edirik ki, hər birimiz bu risalədə yazılanların bizim şəxsi fikrimiz olmadığını, yalnız Yaradanın əmr və tövsiyələri olduğunu nəzərə alıb onları qulaq ardına vur­ma­yacaq, hamılıqla birlikdə belə pis əməllərlə müba­rizə aparmağa qalxacağıq; yalnız bir məqsədlə - Uca Allahın razılığını qazanmaq naminə. Bəli, yalnız Allahın razı­lığını qazanmaq. Və bu yazını yazmaqda yenə də köməyi Ondan diləyirik.

Uca Allah buyurur: **«Zinaya yaxınlaşmayın! Həqi­qətən də bu iyrənc bir əməl və murdar bir yoldur»[[5]](#footnote-5).**

Həmd Allaha olsun! Həqiqətən də O hər şeyi biləndir. Zina nəinki ona qurşanmış tərəflərin, həmçinin bütün cəmiyyətin son nəticədə alçalması, cılızlaşması və məhv olması həddinə gətirib çıxaran murdar bir əməldir. Bunu bizdən də yaxşı bilən Uca Allah bizi ondan bu ayə va­sitəsi ilə çəkindirmişdir. Əgər Allah bizə bu əməlin mur­dar olduğunu deyirsə, deməli bu əməli edən və ya ona şərait yaradan kəslər günahkardırlar. Lakin biz sonrakı qeydləri­mizdə bu ifadəni, onu törədən şəxsin əməli ola­raq sadəcə zinakar adlandıracağıq. Hesab edirəm ki, bu əməli törə­dənləri belə adlandırmaqla heç kəs bizdən in­ciməyəcək. Zinakarlığın təhlükəsini və çirkinliyini başa düşən Yusuf peyğəmbər **aleyhissəlam** də ondan çəkinmiş və zin­dana düş­məyi zina etməkdən üstün tutaraq belə dua et­mişdir: **«Ey Rəbbim! Mənim üçün zindan bunların məni sövq et­dikləri işi görməkdən xoşdur. Əgər bu qadınların hiy­ləsini məndən dəf etməsən mən onlara meyl edər və ca­hillərdən olaram»[[6]](#footnote-6).**

Yusuf peyğəmbərin **aleyhissəlam**  bu duası doğrudan da təq­dirəlayiqdir. Qadının istəyini hansı vəziyyətdə və nə cür əxlaqla rədd etməsini sizə desək və ya sadəcə olaraq siz özünüz Qurani Kərimi əlinizə alıb “Yusuf” surəsini 20-ci ayəsindən 30-cu ayəsinədək oxusanız buna şahid olar, bir çoxları isə hətta heyrətlənər də. Biz isə öz növ­bəmizdə bir çoxlarının namaz qılıb Quran oxumaqdan başqa hər bir işə vaxt tapdıqlarını nəzərə alıb həmin hadi­səni qısaca xatırlatmaqla Yusuf peyğəmbərin **aleyhissəlam** həqiqətən necə sadiq mömin olduğunu bir daha bəyan etmək istərdik.

Qardaşları həsədləri ucbatından Yusufu **aleyhissəlam** quyu­ya atdıqdan sonra yoldan keçən karvan onu xilas edir. Yu­sufun çox gözəl olması Misir vəzirinin zövcəsi­nin diq­qətin­dən yayınmır və o, günlərin bir günü otağın qapılarını bağ­layaraq Yusufa onunla yaxınlıq etməyi əmr edir. Sözsüz ki, qadın yuxarıda qeyd etdiyimiz şəkildə rədd cavabı alır. İndi isə üzümüzü sizə tutaraq deyirik: “Ey etdiyi zinaların sayına görə öyünən insan, və ya ey imanının zəifliyindən şəhvət hisslərini cilovlaya bilmə­yən müsəlman, və ya ey üzdə özü­nü mömin kimi göstərib xəlvətə çəkildikdə isə zina və digər çirkin işlərini davam etdirən kəslər, Yusuf peyğəm­bərin **aleyhissəlam** hərəkətinə bax və ibrət al!” Birincisi, Yusuf həd­dən artıq gözəl idi və onun bu gözəlliyi qarşısında qadınlar tab gətirə bil­mirdilər. O isə başqasının qadınına pis gözlə baxmadı. İkincisi, o gənc idi və deməli onda olan şəhvət hissi də güclü olmalı idi. Buna baxmayaraq o, şəh­vətinə qalib gələ bildi. Üçün­cüsü, o qəriblikdə idi və şüb­həsiz ki, zina edəcəyi təqdirdə heç kəsin, xüsusən də yaxınlarının və tanışlarının xəbər tutmayacağı fikri də onu bu işə sövq edə bilərdi, lakin etmədi. Dördüncüsü, o qul idi və qadın da onun ağası idi. O bunu əmrə tabe olaraq qorxusundan da edə bilərdi, lakin qorxmadı. Beşincisi, qadın zadəgan ailəsindən idi. Bir çox cahillər varlı və zadəgan qadınla eyş-işrət arzusunda olar­kən, Yusuf bundan imtina edirdi. Altın­cısı, qadın zina etməyə hazır idi və bu halın özü Yusufu yoldan çıxara bilərdi, necə ki, indi bir çoxları bir işarəyə bənddirlər. Yeddincisi, onların yanında heç kəs yox idi və bu vəziyyət də gənc Yusufa təsir edə bilərdi lakin etmədi. Səkkizincisi, qadın qapıları bağlamışdı və bu da Yusufu arxayınlaşdıra bilərdi, lakin o buna get­mədi. Doqquzuncu­su, qadın Yusufdan yapışaraq onu özünə tərəf çəkirdi ki, bu da onda ehtiras yarada bilərdi, lakin o buna əhəmiyyət ver­mədən qapıya tərəf qaçdı. Onuncusu isə, qadın onu hədələ­yir, lakin Yusuf hətta hədə-qorxu qarşısında belə sınmır. Həqi­qətən də bu ayələrin mənasında və ümumən “Yusuf” surəsində başa düşənlər üçün böyük ibrətlər vardır ki, biz də onun bəzi məqamlarını qeyd etdik. Uca Allah bu surədə sadiq, heç kəsin sözünə, hədəsinə, marağına, təklifinə əhə­miyyət verməyərək batili ayaqları altına atıb yalnız Allaha tapınan, Onu razı salan işlər görən Yusuf peyğəm­bəri **aleyhissəlam** bütün insanlara xüsusən də çaşaraq yolunu azan­lara nümunə göstərir. Sözsüz ki, Yusuf peyğəmbər də **aleyhissəlam** bizim kimi bir insan idi və deməli onun da qadına (xüsusən də yuxarıda qeyd edilən vəziy­yətdə) meyli ola bilərdi. Lakin peyğəmbərdəki Allah qor­xusu, Allaha imanı və sadiqliyi onu bu əməldən çəkindirir. Çünki Yusuf şəh­vətinin, nəfsinin, şeytanın qulu deyildi. O, aləmlərin Rəbbi, Din gününün Hökmdarı, Uca Allahın qulu idi. Allahın qulu olmaq nə böyük şərəf, nə böyük səadətdir!

Zina etməyin nə cür çirkin bir iş olduğunu Peyğəm­bə­rimizdən **səllallahu aleyhi və səlləm** bizə gəlib çatan bir hədis­dən də görmək olar. «Qureyşli bir gənc Peyğəmbərin **səllallahu aleyhi və səlləm** yanına gəlib dedi: «Ey Allahın elçisi, izn ver zina edim». Əshabələr ona yaxınlaşıb, sus-sus deyərək kənara çəkdilər. Peyğəmbər **səllallahu aleyhi və səlləm** dedi: «Yaxın gəl!» O yaxına gəldikdə Peyğəmbər **səllallahu aleyhi və səlləm** dedi:

– Öz anana rəva bilərsən?

– Allaha and olsun ki, yox. Allah məni sənə fəda etsin!

– Həmçinin insanlar da öz analarına bunu rəva bil­mirlər. Bunu öz qızına istəyərsən?

– Allaha and olsun ki, yox. Ey Allahın elçisi Allah məni sənə fəda etsin!

– Həmçinin insanlar bunu öz qızlarına istəməzlər. Bunu öz bacın üçün istəyərsən?

– Allaha and olsun ki, yox. Ey Allahın elçisi Allah məni sənə fəda etsin!

– Həmçinin insanlar bunu öz bacıları üçün istə­məzlər. Bunu öz bibin üçün istəyərsən?

– Allaha and olsun ki, yox. Ey Allahın elçisi Allah məni sənə fəda etsin!

– Həmçinin insanlar da öz bibilərinə bunu istə­məzlər. Bunu öz xalan üçün istəyərsən?

– Allaha and olsun ki, yox. Ey Allahın elçisi Allah məni sənə fəda etsin!

– Həmçinin insanlar da bunu öz xalaları üçün istə­məzlər.

Peyğəmbər **səllallahu aleyhi və səlləm** əlini onun çiyninə qoyub dedi: «Allahım, Onun günahını bağışla, qəlbini təmizlə və ismətini qoru!»

Bu hadisədən sonra o gənc heç bir şeyə (zinaya) meyl etmədi»[[7]](#footnote-7). Diqqət edin, bu hədisdə düşünən insanlar üçün kifayət qədər ibrətlər vardır. Hər şeydən öncə sevimli Peyğəmbərimizin **səllallahu aleyhi və səlləm** başa salma üslubu, hikməti və mövzu haqqında açıq danışması diq­qəti cəlb edir. Bu an o əsəbiləşmir və çox mülayimdir. Onun izahına gəlincə isə Rasulullah **səllallahu aleyhi və səlləm** zina etmək istəyən insanlara hər şeydən öncə öz yaxın­larını gözünün qabağına gətirməsini deməklə onlara törətmək istədikləri əməllərdən çəkindirir.

Yaxşı, bir halda ki, insan özü də anlayır ki, bu əmələ Uca Allah və Onun Rəsulu **səllallahu aleyhi və səlləm** icazə ver­məmişdir, bəs onda onu bu işə cəkən nədir? Nə üçün insan halal olan həyat yoldaşı ilə qane olmayıb, haram işlərə də baş vurur? İstərdik ki, bu suala bir qədər ətraflı cavab verək.

Bu əməl hər şeydən öncə insan nəfsinin istəyidir. Yəni, insandakı nəfs onu şeytanın vəsvəsəsi ilə halal olanla (həyat yoldaşı ilə) kifayətlənməyib, haram olana – zinaya sövq edir. Bu zaman şeytan qəlbində Allah qorxusu olma­yan bəzi insanların azğınlığından da istifadə edir. Yəni şeytan insanı yoldan çıxartmaq üçün öz dostla­rından lazı­mınca yararlanır. Nəticədə zina üçün kifayət qədər zəmin olduğu­nu görən və nəfsinin qulu olan insan ondan yayına bilmir.

Deməli, zinaya səbəb insandakı nəfs və bunun üçün yara­dılan şəraitdir. Bunların hər ikisi isə, yəni nəfsin xarab­lığı və zina mühitinin insanlar tərə­findən şərait yara­dılması, inamsızlıq və ya Allah qorxusunun lazımınca olmamasın­dan irəli gəlir. Məsələn, ailədə dünyaya gələn uşaq sözsüz ki, daim qayğı ilə əhatə olunur. İndiki dövrdə isə valideynlə övlad arasında olan ünsiy­yətdə uşağa Allah qor­xusu, Yara­dana sevgi, Onun əmrlə­rinə itaət onun səviy­yəsinə uyğun çatdırılması əvəzinə yeni nəslin davam­çısına fani dünyanın sevgisi, əylənmək, kişilərin qarşısında rəqs etmək, qız uşaq­larına isə bəzilərinin geyindikləri abırsız geyim­lərin kiçik variantı geyindirilir və s. buna bənzər hallar müşahidə olu­nur. Ən dəhşətlisi isə bu işlər o qədər sevilərək, şadla­naraq həyata keçirilir ki, sanki gələcəkdə böyüyəcək uşağı bu qeyd edilənlər xoşbəxt edəcəkdir. Əgər belə valideynlər Axirət həyatına şübhə etməsəydilər, himayəsində olan­lara görə sorğu-suala çəkilə­cəklərinə şüb­hə etməsəydilər, sözsüz ki, onlar doğulan körpələrinə Allahı razı salan əməlləri təl­qin edərdilər. Pey­ğəmbər **səllallahu aleyhi və səlləm** demişdir: «Ha­mı­nız himayəçisiniz və hamınız hima­yəniz altında olanlara görə məsuliyyət daşıyırsınız!»[[8]](#footnote-8) Bunu möminlərin sevim­lisi Əli ibn Əbu Talib **radiyallahu anhu** təsdiqləmiş və Uca Allahın: **«Ey iman gətirənlər! Özü­nüzü və ailənizi yana­cağı insanlardan və daşlardan olan Oddan qoruyun!»[[9]](#footnote-9)** ayəsi­nin təfsirində belə söylə­mişdir: «Özü­nüzü və ailənizi yaxşı işlər gör­məyə təhrik edin və onları tərbiyələndirin».[[10]](#footnote-10) Gəlin görək biz bu cür mənalı kəlam­lardan nə cür dərs alır, onlara nə dərəcədə əməl edirik? Bir çoxları özləri ilə bərabər uşaqlarını da ucuz və səviyyəsiz teleserial seyriçilərinə çevirir, bəziləri də o qədər “qabaqgörən” olur ki, övladlarını səhərdən axşa­ma­dək dərs oxumaq, gələcək üçün gözəl mütəxəssis olmaq kimi ümdə vəzifənin dalınca düşməsi əvəzinə gözəllik müsabi­qələri və başqa bu kimi dinimizə və əxlaqımıza zidd sahələrin mütəxəssisinə çevrilmələrinə rəvac verir­lər. Yaxşı, deyək ki, indiki cavanlar qeyrət və na­mus, baş ucalığı üstündə hətta qan tökməkdən belə çəkin­məyən dədə-babalarımızın dövrünü görməyiblər. Bəs sən necə, sənə deyirəm, ey özünü ağsaqqal, dünya görmüş sa­yan soydaşım, bəs sən necə, sən ki, o dövrü görmüsən. Məgər sən bilməyirsən ki, qızın, xanımın, dünya qədər malı olsa belə əgər qayğısında durduğu ailəsi olmazsa, o qadın özünü heç vaxt xoşbəxt saymayacaqdır. Sən bunu bilmə­yirsən məgər? Məgər bu gün bəzi müğənnilərin əxlaqsız geyimləri, səhnədə gördükləri “böyük” işlər nəti­cədə ailə­lərin dağılmasına səbəb olmurmu? Axı bunların hamısı xal­qın gözü qabağındadır. Sən bunumu arzulayır­san öz körpə qız balana? Buna şərait yaradanların vay halına! Yəni siz düşünürsüz ki, bu millətin istedadlı həkimdən, müəllim­dən, mühəndisdən, memardan, ziya­lıdan çox bu cür müğən­niyəmi ehtiyacı var? Əgər elədirsə onda nə üçün xəstələn­diyiniz zaman xarici dövlətlərə, əcnəbi həkimlərə üz tutur­sunuz? Elə isə nə üçün hər hansısa bir mürəkkəb şəhər­salma işləri üçün kənardan mütəxəssis gətirirsiniz? Son anda taleləri onu-bunu əylən­dirməklə keçəcək qızların müsabiqələrini keçirmək əvə­zinə pullarınızı təhsilin adı çəkilən sahələrinə yönəltsəniz pis olarmı?

Qayıdıram fikrimin əvvəlinə ki, belə veriliş və müsa­bi­qələr, gənclərin həddən artıq əyləncəyə cəlb olun­ması bizə yaxşı heç nə vəd etmir. Bu gün bu cılız və bayağı təsirlər cəmiyyət üçün gözəl mütəxəssis əvəzinə şou əqi­dəli, teleserial təsirli insanlar formalaşdırır. İndi isə diqqə­tinizə insanların ən xeyirlisi olan Peyğəm­bərimizin **səllallahu aleyhi və səlləm** qadın əxlaqı, kişi qeyrəti barəsində dediyi gözəl kəlamları çatdırıram. Pey­ğəmbər **səllallahu aleyhi və səlləm** demişdir:

«Ən yaxşı qadın o qadındır ki, əri ona nəzər saldıqda sevinsin, buyurduqda itaət etsin, ərinin xoşuna gəlməyən işləri görməklə, habelə onun malını lazımsız yerə sərf etməklə ona asi olmasın!»[[11]](#footnote-11)

«Qadınlarınızın ən xeyirlisi ərini sevən, ondan dün­yaya uşaq gətirən, ərinə gözəl tərzdə təsəlli verən, Allah­dan qorxan qadındır. Onların ən yaramazı isə əxlaqsız geyinən və xülyalara dalandır!»[[12]](#footnote-12)

«Sizi yollarda oturmaqdan çəkindirirəm». Əshabələr dedilər: «Ey Allahın elçisi, bizim başqa duracaq yerimiz yoxdur. Biz orada oturub sadəcə söhbət edirik». Peyğəm­bər **səllallahu aleyhi və səlləm** dedi: «Madam ki, sizlər üçün ora­larda oturmaq zəruridir, onda yolun haqqını ödəyin». Əshabələr dedilər: «Ey Allahın elçisi yolun haqqı nədir?» O dedi: «Gözləri aşağı dikmək (naməhrəmə baxmamaq), əziyyət verməmək, salamı almaq, yaxşılıqları əmr etmək və pisliklərdən çəkindirmək».[[13]](#footnote-13)

«Allah Öz kölgəsindən başqa heç bir kölgənin olma­yacağı bir gündə yeddi sinif insanı Öz kölgəsi altında kölgələndirəcəkdir: ədalətli rəhbər, Rəbbinə ibadət etmək­lə böyüyən cavan, qəlbi məscidlərə bağlı olan kişi, Allah xatirinə bir-birini sevən, buna görə birləşən və ayrılan iki kişi, gözəl və zadəgan qadın tərəfindən (zinaya) cəlb edil­dikdə, «mən Allahdan qorxuram!» deyən kişi, sağ əli ilə verdiyi sədəqəni sol əlindən gizlədən kişi və xəlvətdə Allahı yad edib göz yaşı axıdan kişi».[[14]](#footnote-14)

Əziz oxucu, bax bizə belə əqidəli qızlar və oğlanlar gərəkdir. Bu gün bütün cəmiyyətin hər addımda zinaya dəvət olunması çox təhlükəlidir. Zinakarlıq o qədər yayıl­mışdır ki, hətta bəziləri öz qonşusuna belə etibar etmirlər. Halbuki, dədə-babalarımız qonşunu özünə dəstək hesab etmiş və onu ailə üzvlərindən ayırmamışlar. Qonşu­nun xəyanəti barəsində Peyğəmbər **səllallahu aleyhi və səlləm** belə buyurub: «Vallahi iman gətirmiş olmaz! Vallahi iman gətirmiş olmaz! Vallahi iman gətirmiş olmaz!» Ondan: «Kim, ya Rasulullah?” – deyə soruşdular. O dedi: «O kimsə ki, qonşusu onun şərindən (dili və əməli ilə ona əziyyət verməyəcəyindən) əmin deyil».[[15]](#footnote-15)

«Qonşusu şərindən əmin olmayan kimsə Cənnətə daxil olmaz».[[16]](#footnote-16)

«Zina barəsində nə deyə bilərsiniz?» Əshabələr dedi­lər: «Haramdır! Bunu Allah və Onun elçisi haram etmiş­dir və o, Qiyamət gününə qədər haramdır!» Peyğəmbər **səllallahu aleyhi və səlləm** dedi: «Kişinin on qadınla zina etməsi (günah baxımından) onun üçün qonşusunun qadını ilə zina etməsindən daha yüngüldür. Bəs oğurluq barəsində nə deyə bilərsiniz?» Əshabələr dedilər: «Haramdır! Bunu Allah və Onun elçisi haram etmişdir və o, Qiyamət gününə qədər haramdır!» O dedi: «Kişinin on evdən oğur­­luq etməsi (günah baxımından) onun üçün qonşusu­nun evindən oğurluq etməsindən daha yüngüldür».[[17]](#footnote-17)

Bəzi cavanlarımız isə iqtisadi çətinliyi əsas gətirərək evlənmir və tələbatlarını zina etməklə ödəyirlər. Belə gənclər dini cəhətdən məlumatsız olduqları üçün çox insanların həyatını pis istiqamətə yönəldirlər. Belələrinə Peyğəmbər **səllallahu aleyhi və səlləm** bu şəkildə tövsiyə edərdi: «Ey cavanlar! Sizlərdən kimin evlənməyə gücü çatırsa, evlənsin! Həqi­qətən də o, gözü daha yaxşı qoruyur, ayıb yerlərini daha gözəl mühafizə edir. Kimin gücü çatmırsa, qoy oruc tutsun. Doğrudan da, o, ehtirası söndürür!»[[18]](#footnote-18)

Abdullah ibn Məsud **radiyallahu anhu** rəvayət edir ki, mən Peyğəmbərdən **səllallahu aleyhi və səlləm** soruşdum:

– Allah yanında günahların ən böyüyü hansıdır?

– Səni yaradan Allaha şərik qoşasan!

– Sonra hansı?

– Sənin yeməyinə şərik olacaq deyə övladını öldü­rəsən.

– Daha hansı?

– Qonşunun qadını ilə zina edəsən![[19]](#footnote-19)

**«Həqiqətən, müsəlman kişilər və müsəlman qadın­lar, mömin kişilər və mömin qadınlar, müti kişilər və müti qadınlar, doğru danışan kişilər və doğru danışan qadınlar, səbirli kişilər və səbirli qadınlar,** [Allaha] **bo­yun əyən kişilər və boyun əyən qadınlar, sədəqə verən kişilər və sədəqə verən qadın­lar, oruc tutan kişilər və oruc tutan qadınlar, ismətlərini qoruyan kişilər və** [is­mətlərini] **qoruyan qadınlar, Allahı çox zikr edən kişi­lər və qadınlar üçün Allah bağışlanma və böyük müka­fat hazırlamışdır».[[20]](#footnote-20)**

Doğrudan da zinaya qurşanmış insanlar bütün cəmiy­yət üçün təhlükə törədirlər. Onların əməlləri ucbatından minlərlə ailələr dağılır, uşaqlar atasız, anasız qalır, körpə­lər evləri günahsız uşaqlarla dolur. Amma əməl sözsüz ki, cavabsız qalmır. «Bir gənc Peyğəmbərin **səllallahu aleyhi və səlləm** yanına gəlib oturdu və dedi: «Ey Allahın elçisi, hansı mömin fəzilətli sayılır?» O dedi: «Əxlaqı gözəl olan». Gənc yenə soruşdu: «Bəs hansı mömin daha düşüncəli sayılır?» O dedi: «(Əcəli gəlməzdən öncə) ölümü daha çox xatırlayan və buna yaxşı hazırlıq görən. Məhz onlar daha düşüncəlidirlər». Sonra gənc susdu. Peyğəmbər **səllallahu aleyhi və səlləm** dedi: «Ey mühacirlər tayfası! Beş şey vardır ki, onunla imtahan oluna bilərsiniz. Bunların sizin başınıza gəlməsindən Allaha sığınıram. O camaat ki, zinakarlıq on­lar arasında açıq-aşkar yayılacaq, onlara taun və ata-baba­larının başına gəlməyən xəstəliklər üz verəcək....»[[21]](#footnote-21)

Bəli, çıxış yolu yenə dindədir. Yalnız İslam dini zi­naya aparan yolları açıq-aşkar insanlara çatdıraraq ondan necə çəkinməyi öyrədir. Lakin çox təəssüf ki, bu gün bir çoxları bilərəkdən zinaya yol açır. Məsələn zinaya aparan ən geniş yayılmış əməl qadının açıq-saçıq geyinməsidir. Və ən təəssüf ediləsi hal da budur ki, gənc­ləri açıq-saçıq geyinməyə daha çox onların valideynləri sövq etmək­dədir. Bu gün gənclərimizdən daha çox məhz yaşlılar ipə sapa yatmırlar. Allahın qadına hicab geyin­məsi əmrini onlar: «deyəcəklər ki, filankəsin qızı molla olub», «bircə molla­mız əskikdir», «camaat nə deyər», «sən özünə iş tapa bilməyəcəksən», «indi biz hansı dövrdə yaşayırıq», «əsas qəlbin təmiz və düz olsun», «bizim nəsildə başını bağlayan olmayıb» kimi ifadələrlə qarşılayaraq hicab geyinmək istəyən bacılarımıza, qızla­rımıza mane olur, dava-dalaş salırlar. Belə valideynlərin vay halına! Qoy onlar qulaq­larını açıb eşitsinlər! Hicab Allahın əmridir. Yenə də vay onların halına! Qoy Uca Allah hicab geyin­diyi üçün min əzaba və iztiraba dözən bacılarımızı bu dünyada da, Axirətdə də sevindirsin! Allah onlardan razı olsun! Allah onlara səbir versin! Qoy Uca Allah hicaba görə bacıları­mıza əziyyət verən insan­lara hidayət, inad­karlara isə layiqli cəza versin! Bir daha Uca Allahın hicab barəsində əmrini kor, kar və qəlbi bağlı insanlara xatırlatmaqla yuxarıdakı fikirlərimizi təsdiq etmək istər­dik. Bu barədə Uca Allah belə buyurur: **«Ya Pey­ğəmbər! Zövcələrinə, qızlarına və möminlərin qadın­larına de ki,** [naməhrəm yanında] **çarşablarını öz üstlə­rinə ört­sünlər. Bu onların tanınması və onlara əziyyət veril­məməsi üçün daha münasibdir. Allah Bağışla­yandır, Rəhmlidir».[[22]](#footnote-22)**

Yaxşı əgər siz iddia etdiyiniz kimi qadınlara hicab geyinmək vacib deyilsə, onda bu ayəni nə cür başa düşək? Başqa bir ayəyə də nəzər yetirək:

**«Mömin kişilərə de ki, gözlərini aşağı diksinlər** [harama baxmasınlar] **və cinsiyyət üzvlərini qorusun­lar. Bu, onlar üçün daha təmiz olar. Şübhəsiz ki, Allah sizin nə etdiklərinizdən Xəbərdardır. Mömin qadınlara de ki, gözlərini aşağı diksinlər** [harama baxmasınlar] **və cinsiyyət üzvlərini qorusunlar. Qoy onlar – görünənlər istisna olmaqla, zinətlərini** [naməh­rəmə] **göstərməsin­lər; örtüklərini yaxalarının üstünə salsınlar; zinət­lərini ərlərindən yaxud atalarından yaxud ərlərinin ataların­dan yaxud öz oğullarından yaxud ərlərinin oğulların­dan yaxud qardaşlarından yaxud qardaş­larının oğul­larından yaxud bacılarının oğullarından yaxud öz** [müsəlman] **qadınlarından yaxud sahib ol­duqları kö­lələrdən yaxud ehtirasını itirən kişi xidmət­çilərdən ya­xud qadınların çılpaqlı­ğını hələ anlamayan uşaqlardan başqasına göstər­məsinlər; gizlətdikləri zinət əşyaları bilinsin deyə ayaqlarını** [bir-birinə] **vur­masınlar. Ey iman gəti­rənlər! Hamınız Allaha tövbə edin ki, bəlkə nicat tapasınız».[[23]](#footnote-23)**

Məgər bu ayədə Allahın qadına kimlərin yanında başı açıq gəzə bilməsinə icazə verməsi onların başqa­larının yanında əksinə örtülü gəzmələrinə əmr deyilmi? Necə yəni «bizim nəsildə başı bağlı qız olmayıb». Ən azından bir nəsil öncəki nəslinə bax, əgər tanıyırsansa. Bax, örpəksiz bir qadın belə tapmazsan. Uca Allah Qurani Kərimdə yaş­lı, şəhvəti sönmüş qadınlara qolları və topuqları açıq gəz­məyə icazə versə də, yenə ayənin sonunda bağlı gəz­məyi daha üstün tutur. Uca Allah qoca qadınların belə örtünmə­sini açıq gəzməkdən üstün tutursa, bəs cavan qadına münasibət necə olmalıdır? Bu barədə Uca Allah belə buyurur: **«Ərə getməkdən ümi­dini üzmüş yaşlı qadın­ların zinətlərini** [ayıb yerlərini] **göstərmədən üst geyim­lərini** [hicablarını] **soyunmala­rında günah yox­dur. İffət­li olmaları** [hicablarını çıxar­mamaları] **isə onlar üçün daha xeyirlidir. Allah Eşidəndir, Biləndir».[[24]](#footnote-24)**

Rəbbimiz yaratdığı insanın nə cür özünü aparmasını və aparacağını çox gözəl bildiyindən qabaqcadan müəyyən qadağalar qoymuşdur. Yəni bunu anlamaq belə çətindir?! Ola bilsin ki, sən Allahın bu və ya digər qadağasının hik­mətini anlamayasan. Lakin bu halda əgər Allaha inanan in­sansansa, təslim ol. Arxayın ol ki, heç nə itirməyəcək, əksinə çox şey qazanacaqsan. Amma təəssüf ki, bu gün hər şeyin əksinə olduğunu görürük. Xüsusi məclislər təşkil edilir, Allahın əmrləri dövrə, zamana, daha nə bilim məkan miq­yasına yerləşdirilir, içərilərindən “ağıllılar”da tapılır ki, hər ayəni öz ağlı ilə təfsir edir və son nəticədə də həmişə eyni qərara gəlinir; «inam qəlbində olsun», «ürəyin Allahla düz olsun». Bu savadsız və məntiqsiz münasibəti misal olaraq Respublikanın konstitusiyasına və cinayət məcəllə­sinə şamil etsən təxminən belə olacaq: «əşi, konstitusiyanı qəlbimdə qəbul edirəm kifayətdir, əməl etməsəm də olar» və ya «oğur­luğun cinayət olduğuna qəlbimdə inanıram kifayətdir, oğur­luq etsəm də problem yoxdur». Məgər belə münasibət qəbul olunurmu? Və ya hər hansısa bir kişi həyat yoldaşına «səni qəlbimdə sevirəm də, bunu həyat fəaliy­yətimlə sübut etməyə ehtiyac varmı?» deyərsə o xanımın münasibəti necə olar? Yəni bunları anlamaq belə çətindir? Bu gün bir çox yaşlı insanlar yaxşı xatırlayır ki, əgər təxminən iyirmi il bundan öncə hər hansısa bir qızı hansısa yad bir oğlanla görər­dilərsə, o qıza heç kəs elçi göndər­məzdi ki, bəs bu rüsvay­çılıqdır. Yaxşı bəs indi nə dəyişib ki, hələ orta məktəbi bitirməyən, universitet auditoriya­sından çıxmayan qızları­mızı televiziya­da müsabiqələrə çıxardaraq ona-buna öpdü­rürsünüz. Son bir iki ildə mey­dana gələn növbəti əxlaqsızlıq insanların gözün­də adiləşdi­rilməyə başlanılıb. Bu da sanki ürək dostu, sirdaşı kimi hansısa bir kişinin oğlu hansısa bir kişinin qızını min­lərlə insanın gözü qarşısında qucaqlayıb öpür, ona nə isə ar­zulayır. Yaxşı bu əxlaqsızlığa pul, mənsəb xatirinə göz yuman kişi elə həmən bu qızın sabahkı gələcəyini düşü­nürmü? Bu nə adətdir? İndi təxminən bir on ildən sonra da kimə desən ki, bəs bu ayıbdır, oğlanla qız salamlaşmaq məq­sədi ilə öpüşməz, heç şübhəsiz ki, indi yayılan bir cavabla üzləşə­cəyik: «sən bunu haradan çıxartdın, biz dədə-babadan belə görmüşük». Çünki təxminən iyirmi il bundan öncə olmayan ədəbsiz əməl barəsində söyləyəndə bəzi “inkişaf etmiş” insanlar da eyni ilə bu cavabı verir. Baxın, beləcə ən böyük günahlardan biri hamımızın gözü qarşı­sında adiləş­dirilir. Allahı qəzəbləndirib, insanları razı sala­nın vay halına! İndi baxın görün kişi qadın münasibətlərində gözlənilməli olan ən kiçik xırdalığa belə Allahın və Onun Peyğəmbərinin münasibəti necədir:

**«Həqiqətən, möminlər nicat tapmışlar; o kəslər ki, namazlarında mütidirlər, o kəslər ki, lağlağılıqdan üz çevirirlər, o kəslər ki, zəkat verirlər, o kəslər ki, öz cinsiyyət üzvlərini** [hamıdan] **qoruyurlar, ancaq zövcə­ləri və sahib olduqları cariyələr istisnadır.** [Buna görə] **onlar qınanmazlar. Odur ki, bundan artığına can atanlar həddi aşanlardır».[[25]](#footnote-25)**

**«Onlar Allahla yanaşı başqa tanrıya ibadət etməz, Allahın** [öldürülməsini] **haram buyurduğu şəxsi haqsız yerə öldürməz, zina etməzlər. Kim bunu etsə, cəzaya məruz qalar. Qiyamət günü onun əzabı qat-qat artı­rılar və** [o, əzab] **içində zəlil olaraq əbədi qalar. Ancaq tövbə edib iman gətirən və əməlisaleh olanlar­dan baş­qa. Allah onların pis əməllərini yaxşı əməllərlə əvəz edər. Allah Bağışlayandır, Rəhmlidir!»[[26]](#footnote-26)**

**«Göylərdə və yerdə nə varsa, Allaha məxsusdur.** [Bu, Onun] **pislik edənlərə etdiklərinin cəzasını vermə­si, yaxşılıq edənləri isə ən yaxşısı ilə** [Cənnətlə] **müka­fatlandırması üçündür. Onlar** [o yaxşılıq edənlər] **kiçik günahlar istisna olmaqla, böyük günahlardan və iyrənc əməllərdən** [zinadan] **çəkinirlər...»[[27]](#footnote-27)**

**«...Əməlisaleh qadınlar** [Allaha, sonra ərlərinə] **itaət edən­lər, Allahın himayəsi sayəsində gizlində də** [əri yanında ol­madıqda belə onun namusunu və malını] **qoru­yub saxlayanlar­dır. Özbaşınalıq etmələrindən qorx­duğunuz qadınlara nəsihət edin, yataqda onları tərk edin və onları döyün! Əgər sizə itaət etsələr, onlara** [əziyyət vermək üçün başqa] **yol axtarmayın...»[[28]](#footnote-28)**

«Qadınlara diqqət yetirin! Axı qadın qabırğadan yara­dılmışdır. Qabırğadakı ən çox əyrilik onun yuxarı nahiyə­sindədir. Onu düzəltmək istəsən, sındıracaqsan, düzəltmə­sən, əyilməkdə davam edəcək. Elə isə qadınlara diqqət yetirin!»[[29]](#footnote-29)

«Kişi başqa bir kişinin ayıb yerlərinə baxmamalı, qadın da başqa qadının ayıb yerlərinə baxmamalıdır. Kişi kişi ilə, qadın da qadınla bir yorğan altında olmama­lıdır».[[30]](#footnote-30)

Cərir ibn Abdullah **radiyallahu anhu** deyir ki, mən [naməh­rəmi] gözlənilmədən görmək barədə Peyğəm­bərdən **səllallahu aleyhi və səlləm** soruşdum. O mənə baxmamağı əmr etdi.[[31]](#footnote-31)

Bəhz ibn Həkimin babası **radiyallahu anhu** rəvayət edir ki, Mən Peyğəmbərə **səllallahu aleyhi və səlləm** dedim:

– Ey Allahın elçisi! Biz ayıb yerlərimizi kimlərdən gizlətməliyik?

– Sən onu həyat yoldaşın və sahib olduğun cariyə istisna olmaqla hamıdan gizlətməlisən.

– İki kişi bir yerdə olsa necə?

– Çalış ki, ayıb yerlərini görməsinlər.

– Bəs xəlvətdə olsa necə?

– Allahdan utanmaq daha vacibdir![[32]](#footnote-32)

«Allah Adəm oğlu üzərinə zinadan nəsibini yaz­mışdır. O, heç şübhəsiz buna yetişəcəkdir. Gözün zinası (naməhrəm qadına şəhvətlə) baxmaq, dilin zinası (halal olmayan sözlərlə zövq alaraq) danışmaqdır. Nəfs də arzu edir və istəyir (bu da nəfsin zinasıdır). Cinsiyyət üzvü isə bütün bunları ya təsdiqləyir, yaxud da təkzib edir».[[33]](#footnote-33)

«Kim dodaqlarının arasındakını (dilini) və cinsiyyət üzvünü qorusa Cənnətə daxil olar».[[34]](#footnote-34)

«Qiyamət günü Allah üç sinif insanla danışmayacaq və onları təmizə çıxarmayacaq, – Əbu Muaviyə deyir ki, onlara baxmayacaq və onlar üçün əzab vardır – zinakar qoca, yalan danışan rəhbər və təkəbbürlü kasıb».[[35]](#footnote-35)

«Üç sinif insanlar vardır ki, [himayəçiləri] onlara görə sorğu-sual olunmayacaqlar; camaatdan ayrılıb rəh­bərə asi olaraq ölən kimsə, ağasından qaçmış kölə yaxud kəniz, ərinin gözündən yayınan kimi açıq-saçıq geyinib əxlaqsızlıq edən qadın!»[[36]](#footnote-36)

Pey­ğəmbər **səllallahu aleyhi və səlləm** Səudə bint Zəm'aya demişdir: «Allah sizə ehtiyacınız olduğu zaman evdən bayıra çıxmağa izn verib».[[37]](#footnote-37)

Yaxşı indi bu ayə və hədislərə nə deyirsiniz? Nə deyirsinizsə deyin, amma bir şey gün kimi aydındır ki, siz bu ayələrə iman gətirib əməl etməyincə Allah sizdən razı qalmayacaq və belə haram yollarla, insanları zina­karlığa dəvət etməklə qazandığınız pullar gec-tez burnu­nuzdan gələcəkdir! Biz heç kəsə bəd dua etmək istə­məzdik və bu heç düzgün də olmazdı. Çünki bizim hamımız soydaşıq. Biz çox istərdik ki, siz bu əməlləri­nizlə, milləti əylənə-əylənə, soyuna-soyuna zəiflədib son nəticədə bu xalqın kişilərinin gözündə qeyrət və namus hissini heçə endirmə­yəsiniz. Siz bu əməllərinizlə haram olan şeyləri o qədər adiləşdirirsiniz ki, sanki belə də olmalıdır. Sanki kiminsə qızı hansısa bir məhsulu reklam etmək üçün mütləq rek­lam roliklərində soyunmalı, sonra şəhvət yaradan hərəkət və səslərlə həmin məhsuldan dadmalı və yekun olaraq bu təəssürat “cənnət həzzi” adı altında insanlara çatdırıl­malı­dır. Cənnətin həqiqətən çox gözəl olması hamıya Quran ayələrindən aydındır və biz oranı qazanmaq üçün gecə-gündüz çalışırıq və çalışma­lıyıq da. Lakin Allahın vəd et­diyi Cənnət belə pozğun səhnələrin “qəhrəman­larına” et­dikləri əməllərinə görə haram edilmişdir. Əgər onlar tövbə edib əməllərini islah etməsələr, Cəhənnəm əhlindən ola­caqlar. Bu barədə Uca Allah belə buyurur: **«Hər kəs Allaha və Peyğəmbərinə itaət etməyib Onun sərhədlə­rini aşarsa, Allah da onu həmişəlik Cəhən­nəmə daxil edər. Onu rüsvayedici bir əzab gözləyir».[[38]](#footnote-38)**

Baxın və unutmayın! Məgər siz bu iyrənc əməlləri­nizlə Allah və Onun Elçisinəmi itaət edirsiniz? Allah bizə hər şeyi əmanət olaraq vermişdir və verilən bütün bu nemətlər barəsində soruşulacağıq. Yəni, siz ey valideyn­lər, Allahın sizə bəxş etdiyi övladlar barəsində soruşula­caq­sınız. Əxlaqsızlıq edən hər kəs etdiyi əməllər barə­sində soruşulacaqdır. Onların yaramaz işləri birbaşa bizim vətənimizə və vətəndaşlığımıza qarşı yönəlmişdir. Bu gün bəziləri etdikləri əməllərlə əxlaqsızlığı o qədər adiləşdirib yayıblar ki, bir çoxları artıq ailələrində baş verən qeyri əxlaqi halları bir norma hesab etməyə başlayıb. Məgər ailəsinin qeyrətini çəkməyən kişi vətə­ninin qeyrətini çəkərmi? Yaxşı bu cür çətin işləri kim­lərlə edəcəyik? Bu gün ailəsinin qeyrətini belə çəkmə­yənlərləmi? Və ya əy­lənməkdən az qala qadınlardan seçilməyən oğlancığaz­larlamı? Bu gün hamıya məlumdur ki, ölkə ərazisində Lut qövmünün davamçıları yaşamaqda və yayılmaqdadır. Məgər onların mövcudluğu bizim xeyrimizədirmi? Elə isə gəlin fəaliyyətimizi qəhrəman­larımızın fəaliyyətini sayını və keyfiyyətini artırmağa və yaxşılaşdırmağa yönəldək. Lut qövmünün əməllərinə gəlincə, bu əməl sahib­lərini dinimizə görə şiddətli əzab gözləyir. Bu barədə ayə və hədisləri diqqətinizə çatdırmaq istərdik:

**«Lutu da** [elçi göndərdik]**. O, öz qövmünə dedi: «Sizdən əvvəl aləmlərdən** [məxluqatdan] **heç kəsin etmə­diyi iyrənc əməli sizmi edəcəksiniz? Siz, qadınları bura­xıb şəhvani ehtirasla kişilərlə yaxınlıq edir­siniz. Həqi­qətən də, siz, həddi aşmış bir tayfasınız». Onun qövmü­nün cavabı: «Onları yurdunuzdan çıxarın. Axı onlar təmizliyə can atan adamlardır», – deməkdən başqa bir şey olmamışdı. Biz onu və arvadı istisna olmaqla ailəsini xilas etdik. O** [arvadı] **isə geridə qalanlardan** [həlak olan­lardan] **oldu. Biz onların üzərinə** [daşlardan] **yağış yağ­dırdıq. Bir gör günahkarların aqibəti necə oldu».[[39]](#footnote-39)**

**«Firon da, ondan əvvəlkilər də, alt-üst olmuş** [Lut qövmünə məxsus] **kəndlər də günah işləmişdilər. On­lar öz Rəbbinin elçisinə asi olmuş, O da onları** [şid­dəti] **artan bir yaxalayışla** [əzabla] **yaxalamışdı».[[40]](#footnote-40)**

**«Lut qövmü də elçiləri yalançı saydı. Bax, qardaş­ları Lut onlara dedi: «Məgər qorxmursunuz? Həqi­qətən, mən sizin üçün etibar olunası bir elçiyəm. Allah­dan qorxun və mənə itaət edin! Mən bunun əvəzinə sizdən heç bir mükafat istəmirəm. Mənim mükafatım ancaq aləmlərin Rəbbinə aiddir. Doğru­danmı siz aləm­lərdən** [məxluqdan yalnız] **kişilərlə ya­xınlıq edir və Rəb­binizin sizin üçün yaratdığı qadın­larınızı tərk edir­siniz? Doğrusu siz, həddi aşan bir camaatsınız». Onlar dedilər: «Ey Lut! Əgər** [təbli­ğatına] **son qoyma­san, qovulanlardan olacaqsan!» O dedi: «Mən sizin əməli­nizə nifrət edənlərdənəm! Ey Rəbbim! Məni və ailəmi onların tutduqları işdən qurtar!» Biz onu və onun bütün ailəsini xilas etdik. Geridə qalanlar** [həlak olan­lar] **arasındakı yaşlı qadın­dan** [arvadından] **başqa! Son­ra da qalanlarını darma­dağın etdik. Biz onların üzəri­nə** [daşlardan] **yağış yağdırdıq. Qorxudulanların yağışı necə də məhvedi­cidir! Həqiqətən, bunda bir ibrət var­dır. Amma onların əksəriyyəti iman gətirmədi. Həqiqə­tən, sənin Rəbbin Qüdrətlidir, Rəhmlidir».[[41]](#footnote-41)**

**«**Ümmətim üçün ən çox qorxduğum (yaramaz iş) Lut qövmünün əməlidir**».[[42]](#footnote-42)**

**«**Allahdan başqasına qurban kəsənə Allah lənət eləsin. Yer üzündəki sərhədləri pozana Allah lənət eləsin. Kor adama düzgün istiqamət göstərməyənə Allah lənət eləsin. Valideynini (yaxud valideynlərini) söyənə Allah lənət eləsin. Başqasına zorla sahib çıxana Allah lənət eləsin. Lut qövmünün (yaramaz) işləri ilə məşğul olana Allah lənət eləsin. Lut qövmünün (yara­maz) işləri ilə məşğul olana Allah lənət eləsin. Lut qövmünün (yara­maz) işləri ilə məşğul olana Allah lənət eləsin!»[[43]](#footnote-43)

Uca Allah Quranda onların fasiq (günahkar)[[44]](#footnote-44), həddi aşan[[45]](#footnote-45), fitnə-fəsad törədən[[46]](#footnote-46), zalım[[47]](#footnote-47) tayfa olduğunu bildirir.

Hesab edirik ki, bu dəlillər sizə kifayət edər ki, belə əməllərinizin haram olmasına inanasınız. Odur ki, gəlin belə iyrənc əməlləri cəmiyyət üçün adiləşdirməyək. Çünki insanlar həmişə nədənsə, çəkindikdə, utandıqda, həya etdikdə cəmiyyətdə əxlaq baxımından bir təmizlik, sabitlik yaranır. Əgər insan kiməsə görə hansısa bir əməl­dən çəki­nirsə, utanıb həya edirsə bəs onların çəkindikləri insanların öz əqidələri dəyişsə nələrin baş verdiyini təsəvvürünüzə gətirirsinizmi? Elə bu səbəbdən də biz hamımız Allahın ipindən möhkəm yapışmalı və nümunə olaraq yalnız Pey­ğəmbərimizin **səllallahu aleyhi və səlləm** əxlaq və davranı­şından ibrət almalıyıq. Amma çox təəssüf ki, heç də hamı Allah üçün yaşamır ki, Onun da qarşısında həya etsin.

Əgər insanlara Allah qorxusu çatdırılsa, onlar daim nəzarət altında olduğunu bilər və günahlardan çəkinərlər. Böyük Allaha həmd olsun!

Əlavə olaraq onu deməyi özümüzə borc bilirik ki, əgər kimsə bu gün əxlaqsızlıqla məşğul olursa və ya insan­ları buna sövq edirsə qoy səhvini anlayıb tövbə etsin. Axı Allah Bağışlayandır. Sələf aliminin söylədiyi kimi “ibrət naqis başlanğıcda deyil, kamil sonluqdadır” söyləməklə ümidlə­rinizi Rəbbinizdən qırmamağı da sizə tövsiyə edirik.

Sonda əxlaqsızlıq və onun tərkib hissəsi olan zina­kar­lığa aparan yollar, zinanın fəsadları və ondan xilas ol­ma yollarını aşağıdakı dəlillərlə ümumiləşdirmək istərdim.

**ZINAYA APARAN YOLLAR**

– Naməhrəmə baxmaq. Peyğəmbər **səllallahu aleyhi və səlləm** demişdir: «(Təsadüfü) bir nəzərdən artıq nəzər salma. Çünki birincisi sənin lehinə, ikincisi isə əleyhi­nədir».[[48]](#footnote-48)

– Naməhrəmlə əl ilə görüşmək. Aişə **radiyallahu anhu** demişdir: «Allaha and olsun ki, Pey­ğəmbərin **səllallahu aleyhi və səlləm** əli (naməhrəm) qadın əlinə toxunmamışdır».[[49]](#footnote-49) Pey­ğəmbər **səllallahu aleyhi və səlləm** demişdir: «Sizlərdən birinin başına dəmir iynənin soxulması, onun üçün naməhrəm qadına toxunmaqdan xeyirlidir».[[50]](#footnote-50)

– Naməhrəmlə xəlvətə çəkilmək. Peyğəmbər **səllallahu aleyhi və səlləm** demişdir: «Xəlvətə çəkilmiş elə bir kişi ilə qadın yoxdur ki, şeytan orada üçüncü olmasın».[[51]](#footnote-51)

– Naməhrəm qadının səsindən həzz almaq. Uca Allah buyurur: **«Ey Peyğəmbərin qadınları! Axı siz** [başqa] **qadınların heç biri kimi deyilsiniz. Əgər** [Allahdan] **qorxursunuzsa,** [yad kişilərlə] **yumşaq** [nazlana-nazlana] **danışmayın, yoxsa qəlbində mərəz olan tamaha düşər.** [Şəriətə] **müvafiq qaydada söz söyləyin»[[52]](#footnote-52).** Peyğəmbər **səllallahu aleyhi və səlləm** demişdir: «Ümmətimdən elə bir tayfa olacaq ki, zinanı, ipəyi, sərxoşedicini (şərab və s.) və musiqini halal hesab edəcəklər»[[53]](#footnote-53).

– Kişilərlə qadınların bir məclisdə olması. Peyğəm­bər **səllallahu aleyhi və səlləm** demişdir: «(Naməhrəm) qadınlar olan yerə daxil olmaqdan həzər edin!» Ənsardan olan bir kişi dedi: «Bəs qohum necə?» Peyğəmbər **səllallahu aleyhi və səlləm** dedi: «Elə bəla da qohumdadır»[[54]](#footnote-54).

– Yad bir yerə izinsiz daxil olmaq. Peyğəmbər **səllallahu aleyhi və səlləm** demişdir: «(Gözlənilmədən naməh­rəmi) görməmək üçün izin istəmək vacib buyurulmuş­dur».[[55]](#footnote-55) «(Yad bir yerə daxil olmaq istədikdə) üç dəfə izin istəmək lazımdır. Sənə izin verilsə (gir), əks halda isə qayıt»[[56]](#footnote-56).

– Qadının açıq-saçıq geyinməsi. Peyğəmbər **səllallahu aleyhi və səlləm** demişdir: «Mənim vəfatımdan sonra kişilərə ən çox zərər gətirə biləcək (fitnə) qadınların fitnəsidir»[[57]](#footnote-57).

– Özbaşnalıq edib evdən çıxmaq. **«Evlərinizdə qərar tutun. İlk cahiliyyə dövründə olduğu kimi açıq-saçıq gəzməyin...»[[58]](#footnote-58).**

– Ətirlənib kişilər arasına çıxmaq. Peyğəmbər **səllallahu aleyhi və səlləm** demişdir: «Hansı qadın ki, ətirləndikdən sonra onun ətrini duysunlar deyə camaat arasına çıxar, zina et­miş sayılar».[[59]](#footnote-59) «Hansı qadın ki, ətirləndikdən sonra onun ətrini duysunlar deyə məscidə gedərsə, cənabət halında ol­duğu kimi qüsl etməyincə namazı qəbul olunmaz».[[60]](#footnote-60)

– Təkbaşına səfərə çıxmaq. Peyğəmbər **səllallahu aleyhi və səlləm** demişdir: «Qadın səfərə yalnız məhrəmlə çıxa bilər».[[61]](#footnote-61)

– Uşaqların tərbiyəsi ilə məşğul olmayıb onların əx­laqsız uşaqlarla təmasda olmasına biganə yanaşmaq.

– Əxlaqsız şəkillərin yayılması.

– Əxlaqsız teleseriallara və başqa bu kimi pozğun verilişlərə baxmaq.

– Əxlaqsızlığa yol açan və zinanı təbliğ edən bay­ramlar.

**ZINANIN FƏSADLARI**

– Namusu ləkələyir.

– Zinakar şəxs insanlar arasında gözü kölgəli (rüsvay) olur.

– Zina qəlbi qaraldır və onu sıxıntıya salır.

– Ailədə fəsad törədir, ərlə arvad arasında olan müna­sibətləri korlayır.

– Uşaqların tərbiyəsinə pis təsir edir.

– Əksər hallarda dünyaya gələn uşağın atasının kim olduğu bilinmir.

– Əsil-nəcabətin bilinməməsi və soy kökünün itib batmasına səbəb olur.

– Bəzən zinakarlar qeyrətin qurbanına çevrilirlər.

– Zinakarların əksəriyyəti narahatlıq hissi ilə yaşayır, yaxınlarının onların bu çirkin əməllərindən xəbər tutaca­ğından qorxurlar.

– Zinanın yayılması cəmiyyətin xarab olmasına gəti­rib çıxardır.

– QİÇS və s. kimi təhlükəli yoluxucu xəstəliklərin yaranmasına və onların yayılmasına səbəb olur.

– Zinanın çoxalması Qiyamətin yaxınlaşmasıdır.

– Zina malın israf olmasına səbəb olur.

– Bir nəfərin zina etməsi onun bütün xalqının adına xələl gətirir.

– Zina edən şəxs tez-tez yalan danışmaq məcburiy­yətində olur.

**Zinadan xilas olmağin yolları**

– Namaz qılmaq; **«...Namaz qıl! Doğrudan da, namaz çirkin və yaramaz işlərdən çəkindirir».[[62]](#footnote-62)**

– Oruc tutmaq; Əvvəldə qeyd olunan hədisə bax: «...Doğrudan da, o, ehtirası söndürür!»

– Zinadan qorunmaq üçün yalnız Allaha sığınmaq;

– Bu murdar əmələ gətirib çıxara bilən hər bir səbəb­dən qaçmaq;

– Sözdə və əməldə ixlaslı olmaq. Axı Allah Yusufu **aleyhissəlam** məhz ixlaslı olduğuna görə zinadan qorumuş­dur. (Yusuf surəsinin 22-ci ayəsindən 34-cü ayəsinə qədər oxu!)

– Çoxlu zikr etmək; Peyğəmbər **səllallahu aleyhi və səlləm** demişdir: «Bəndənin qəlbi düzəlməyincə imanı düzəl­məz, dili düzəlməyincə də qəlbi düzəlməz!»[[63]](#footnote-63)

– Zinakarların başına gələnlər barədə düşünmək; hətta heyvanlardan belə ibrət götürmək olar: Amr əl-Audi rəvayət etmişdir: «Mən hələ ca­hiliyyə dövründə iki mey­munun zina etdiyini, sonra isə digər meymunların onları əhatəyə alıb ölənə qədər daş-qalaq etdiklərini gördüm».[[64]](#footnote-64)

– Ölümü xatırlamaq;

– Yaxşı adamlarla dostluq etmək; Peyğəm­bər **səllallahu aleyhi və səlləm** demiş­dir: «Yaxşı dostla pis dostun məsəli, ətir satanla, körük vuranın məsəlinə bənzəyir. Ətir sata­nın yanında olsan, ondan ətir almasan belə ət­rin iyindən ləzzət alacaqsan. Amma körük vuranın yanında olsan, paltarını yandırmasa da tüstüsündən əziyyət çəkəcək­sən».[[65]](#footnote-65)

– Aşağıdakı ayələri xatırlamaq;

**«Məgər o bilmir ki, Allah** [hər şeyi] **görür?»[[66]](#footnote-66)**

**«O, gözlərin xəyanətini** [xain baxışları] **və qəlblərin nə gizlətdiyini bilir»[[67]](#footnote-67).**

**«O dedi: «Qorxmayın! Axı Mən də sizinləyəm, [hər şeyi] eşidirəm və görürəm!»[[68]](#footnote-68)**

**«Oda atılan kəs yaxşıdır, yoxsa Qiyamət günü ar­xayın gələn kəs? İstədiyinizi edin! Həqiqətən, O, sizin nə etdiklərinizi Görəndir»[[69]](#footnote-69).**

**«Yoxsa elə hesab edirdiniz ki, sizi əbəs yerə yarat­mışıq və siz** [heç vaxt] **Bizə qaytarılmayacaqsınız?»[[70]](#footnote-70)**

**«O gündən qorxun ki, onda Allaha qaytarılacaq­sınız! Sonra hər kəsə qazandığının əvəzi tam veriləcək və onlara zülm olunmayacaqdır»[[71]](#footnote-71).**

**«O gün insan deyəcəkdir: «Haraya qaçmalı?»[[72]](#footnote-72).**

**«O gün heç kəs Onun verdiyi əzab** [kimi] **əzab verə bilməz»[[73]](#footnote-73).**

– «Kim dörd şeydən, – (xain) baxışlardan, (pis) fikir­lərdən, (boş) söhbətlərdən, (harama aparan) addımlardan, – özünü qorusa, dinini qorumuş olar.

“Baxmaq insanın başına bəlalar gətirən bütün işlərin başlanğıcıdır. Çünki baxmaq xatırlamağa gətirib çıxarır, xatırlamaq fikirləşməyə vadar edir, fikirləşmək şəhvəti oyadır, şəhvət istək əmələ gətirir, sonra isə bu, artıq qəti qərara çevrilir və əlbət ki, zina baş verir...” Yaxşı-yaxşı fikirləşin! Məgər vaxtını səmərəli keçirən adamla veyl-veyl gəzib ömrünü başa çatdıran eyni ola bilərmi. Yaxşı deyiblər ki, “Vaxt qılıncdır. Sən onu kəsməsən, o səni kəsəcək...”»[[74]](#footnote-74).

**SON SÖZ**

Son olaraq hamımız üçün Uca Allahdan bağışlanma diləyir və bizi düz yoldan azdırmamağı arzulayırıq. Qoy Uca Allah Öz ayələrindən irəli gələn həyat tərzini bizim qəlblərimizə və beyinlərimizə hakim etsin. Bizi bu ayə­ləri inkar edənlərin fitnə-fəsadından qorusun! Uca Alla­hın ayələrini inkar edənlərə isə Rəbbimizin bu ayələrini xatırlamaqla söhbətimizi bitiririk:

**«Şübhəsiz ki, ayələrimizi inkar edənləri Odda yandıracağıq. Hər dəfə onların dəriləri yanıb biş­dikcə, əzabı** [tam] **dadsınlar deyə, onları** [dərilərini] **başqa də­rilərlə əvəz edəcəyik. Həqiqətən, Allah Qüdrətlidir, Müdrikdir».[[75]](#footnote-75)**



1. «Ali İmran» surəsi, 102. [↑](#footnote-ref-1)
2. «ən-Nisa» surəsi, 1. [↑](#footnote-ref-2)
3. «əl-Əhzab» surəsi, 70-71. [↑](#footnote-ref-3)
4. Nikah olmadan cinsi əlaqədə olmaq, yaxınlıq etmək. [↑](#footnote-ref-4)
5. «əl-İsra», 32. [↑](#footnote-ref-5)
6. «Yusuf», 33. [↑](#footnote-ref-6)
7. Əhməd «Musnəd» 5/256; «Məcməuz-Zəvaid» 1/129; Silsilə, 370. [↑](#footnote-ref-7)
8. Muslim, 4701. [↑](#footnote-ref-8)
9. «ət-Təhrim», 6. [↑](#footnote-ref-9)
10. «əd-Durrul-Mənsur», 6/244. [↑](#footnote-ref-10)
11. «Silsilətul-Əhadisis-Səhihə», 1838. [↑](#footnote-ref-11)
12. «Silsilətul-Əhadisis-Səhihə», 1849. [↑](#footnote-ref-12)
13. əl-Buxari, 5/2300. [↑](#footnote-ref-13)
14. əl-Buxari, 1357; Muslim, 1031. [↑](#footnote-ref-14)
15. əl-Buxari, 6016. [↑](#footnote-ref-15)
16. Muslim, 1/68. [↑](#footnote-ref-16)
17. Əhməd «Musnəd», 6/8. [↑](#footnote-ref-17)
18. əl-Buxari, 4778; Muslim, 1400. [↑](#footnote-ref-18)
19. əl-Buxari, 4761. [↑](#footnote-ref-19)
20. «əl-Əhzab», 35. [↑](#footnote-ref-20)
21. İbn Macə 4019; əl-Hakim, 4/583. [↑](#footnote-ref-21)
22. «əl-Əhzab», 59. [↑](#footnote-ref-22)
23. «ən-Nur», 30-31. [↑](#footnote-ref-23)
24. «ən-Nur», 60. [↑](#footnote-ref-24)
25. «əl-Mu'minun», 1-7. [↑](#footnote-ref-25)
26. «əl-Furqan», 68-70. [↑](#footnote-ref-26)
27. «ən-Nəcm», 31-32. [↑](#footnote-ref-27)
28. «ən-Nisa», 34. [↑](#footnote-ref-28)
29. Muslim, 5633. [↑](#footnote-ref-29)
30. Muslim, 338. [↑](#footnote-ref-30)
31. Muslim, 2159, [↑](#footnote-ref-31)
32. «Səhih ət-Tirmizi», 2222. [↑](#footnote-ref-32)
33. əl-Buxari, 5/2304; Muslim, 4/2046. [↑](#footnote-ref-33)
34. Əhməd «Musnəd», 4/398; «Məcməuz-Zəvaid», 1/298. [↑](#footnote-ref-34)
35. Muslim, 1/27. [↑](#footnote-ref-35)
36. «Səhihul-Ədəbil-Mufrad», 458. [↑](#footnote-ref-36)
37. Muslim, 5633. [↑](#footnote-ref-37)
38. **«**ən-Nisa», 14, [↑](#footnote-ref-38)
39. «əl-Ə'raf», 80-84. [↑](#footnote-ref-39)
40. «əl-Haqqə», 9-10 [↑](#footnote-ref-40)
41. «əş-Şuəra», 160-175. [↑](#footnote-ref-41)
42. ət-Tirmizi, 1457; əl-Albani bu hədisi həsən hesab etmişdir. «Səhih ət-Tirmizi», 1178. [↑](#footnote-ref-42)
43. «Müsnəd», 1/309; əl-Arnaut demişdir: «Hədisin isnadı Buxari və Muslimin şərtinə uyğundur». [↑](#footnote-ref-43)
44. «əl-Ənbiya», 74. [↑](#footnote-ref-44)
45. «əl-Ə'raf» [↑](#footnote-ref-45)
46. «əl-Ənkəbut», 30. [↑](#footnote-ref-46)
47. «əl-Ənkəbut», 31. [↑](#footnote-ref-47)
48. Əhməd, 1/159. [↑](#footnote-ref-48)
49. əl-Buxari, 2/967. [↑](#footnote-ref-49)
50. ət-Təbarani 20/212, «Səhihul-Cami», 4921. [↑](#footnote-ref-50)
51. Əhməd, 1/26. [↑](#footnote-ref-51)
52. «əl-Əhzab», 32. [↑](#footnote-ref-52)
53. əl-Buxari, 5268. [↑](#footnote-ref-53)
54. əl-Buxari, 4934; Muslim, 2172. [↑](#footnote-ref-54)
55. əl-Buxari, 5580; Muslim, 2156. [↑](#footnote-ref-55)
56. Muslim, 2153. [↑](#footnote-ref-56)
57. əl-Buxari, 4808; Muslim, 2470. [↑](#footnote-ref-57)
58. «əl-Əhzab», 33. [↑](#footnote-ref-58)
59. Əhməd 1/412, «Səhihul-Cami», 4126. [↑](#footnote-ref-59)
60. Əhməd 2/444, «Səhihul-Cami», 2703. [↑](#footnote-ref-60)
61. əl-Buxari, 1763; Muslim, 1341. [↑](#footnote-ref-61)
62. «əl-Ənkəbut», 45. [↑](#footnote-ref-62)
63. «Məcməuz-Zəvaid», 1/53. [↑](#footnote-ref-63)
64. əl-Buxari, 3636. [↑](#footnote-ref-64)
65. «Səhihul Buxari», 2101. [↑](#footnote-ref-65)
66. «əl-Ələq», 14. [↑](#footnote-ref-66)
67. «Ğafir», 19. [↑](#footnote-ref-67)
68. «Taha», 46. [↑](#footnote-ref-68)
69. «Fussilət», 40. [↑](#footnote-ref-69)
70. «əl-Mu'minun», 115. [↑](#footnote-ref-70)
71. «əl-Bəqərə», 281. [↑](#footnote-ref-71)
72. «əl-Qiyamə», 10. [↑](#footnote-ref-72)
73. «əl-Fəcr», 25. [↑](#footnote-ref-73)
74. «əd-Dau vəd-Dəvau», 232-250. [↑](#footnote-ref-74)
75. «ən-Nisa», 56. [↑](#footnote-ref-75)